**ФИЛОЗОФСКИ ФАКУЛТЕТ**

**УНИВЕРЗИТЕТА У БЕОГРАДУ**

**ИЗБОРНОМ ВЕЋУ**

Одлуком Изборног већа Филозофског факултета у Београду од 28. 06. 2018. год. изабрани смо у Комисију за припрему извештаја о кандидатима пријављеним на конкурс за избор у звање **ванредног професора** **за ужу научну област** **Школска педагогија** на Одељењу за педагогију и андрагогију. На конкурс, објављен у листу *Послови* 04. 07. 2018. године, пријавила се **др Вера Спасеновић**, ванредни професор на Катедри за Школску педагогију Одељења за педагогију и андрагогију Филозофског факултета у Универзитета Београду.

Након увида у конкурсни материјал и прегледа и оцене стручних и научних радова кандидата, Изборном већу Филозофског факултета подносимо следећи

**ИЗВЕШТАЈ**

Др Вера Спасеновић је рођена 1967. године у Београду. Основну и средњу школу, као и Педагошку академију за образовање наставника разредне наставе завршила је у Београду. Студије педагогије на Филозофском факултету у Београду уписала је 1987. год., а дипломирала је 1992. године. Исте године уписала јепоследипломске студије на Групи за педагогију, где је и магистрирала 1997. године, одбранивши магистарску тезу под називом *Дидактичко-логичке карактеристике знања из познавања природе и успех ученика у њиховој примени*. Докторску дисертацијупод називом *Квалитет социјалних односа ученика и њихово школско постигнуће* одбранила је 2006. године на Филозофском факултету у Београду.

Након дипломирања др Вера Спасеновић је радила у Институту за педагошка истраживањау Београду, прво као истраживач-приправник, а од 1998. године као истраживач-сарадник. На Филозофском факултету у Београду ради од 2005. године, када је изабрана у звање асистента за ужу научну област Школска педагогија на Одељењу за педагогију и андрагогију. У звање доцента за ужу научну област Школска педагогија изабрана је 2007. године (поновни избор 2012. године), а у звање ванредног професора је бирана 2013. године.

Др Вера Спасеновић је предметни наставник за укупно пет предмета из предметне области Школска педагогија на основним академским, мастер академским и докторским студијама педагогије (један обавезан и један изборни предмет на основним студијама, два изборна предмета на мастер студијама и један изборни предмет на докторским студијама).

Током претходног периода Вера Спасеновић је самостално разрадила предметни програм за предмет на докторским студијама (Правци развоја школских система), а у сарадњи са колегама са Одељења за педагогију и андрагогију предметни програм за нови изборни предмет на основним студијама (Евалуација школског образовања). Педагошки рад др Вере Спасеновић може се оценити високом оценом, јер наставу заснива на најсавременијим теоријским полазиштима. Континуирано прати актуелне приступе и оријентације у школској педагогији, као и промене у школској пракси и пракси функционисања школског система Србије и европских школских система, а у складу са тим иновира предметне програме и реализује наставни рад са студентима. За све предмете редовно разрађује водиче за реализацију програма, а за потребе наставе континуирано припрема приручне и инструктивне материјале, као и писана упутства за остваривање предиспитних и испитних обавеза студената. Просечна оцена добијена приликом студентске евалуације педагошког рада за 2013/14. (други семстар), 2014/15., 2015/16., 2016/17., 2017/18. годину износи 4.69. (у обзир нису узети предмети које је вредновао само један студент, а који сви имају оцену 5).

Од избора у завње ванредног професора др Вера Спасеновић је била ментор за две докторске дисертације и 9 мастер радова. Такође, била је члан комисије за одбрану четири докторске дисертације, једног магистарског рада и 29 мастер радова.

Учествовала је укупно у реализацији четири научноистраживачка пројекта финансирана од стране Министарства науке: (1) Васпитање, образовање и школа у савременом друштву (Институт за педагошка истраживања, 1997-2001); (2) Васпитање и образовање за изазове демократског друштва (Институт за педагошка истраживања, 2002-2005); (3) Образовање за друштво знања (Институт за педагошка истраживања, 2006-2010); (4) Модели процењивања и стратегије унапређивања квалитета образовања (Институт за педагогију и андрагогију, 2011-2018). У последњем истраживачком циклусу Министарства за науку и технолошки развој класификована је у категорију А2. Учестовала је у реализацији међународних пројеката (*Teacher education in Europе – History, Strukturе and Reform;*Eotvos Loriand University Budapest and European Social Fund, No. 4.2.1/B-09/KMR-2010-2012). Такође, учествовала је у реализацији пројеката билатералне научне сарадње са Словенијом за циклус 2016-2017 (*Припрема будућих просветних радника за рад у инклузивном окружењу*; руководилац пројекта) и циклус 2012-2013 (*Обезбеђивање квалитета универзитеског образовања: улога и одговорност студената и наставника* ‒ члан истраживачког тима), као и билатералне сарадње са Хрватском за циклус 2016-2017 (*Друштвене промене и курикулуми образовања педагога, руководилац истраживачког тима из Србије*). Учествовала је и у реализацији ТЕМПУС пројекта (Студијски програм Образовне политике у Србији и Црној Гори /Education Policy Study Programme in Serbia and Montenegro; JP 159074-2009/).

Др Вера Спасеновић је члан уређивачког одбора часописа *Зборник Института за педагошка* *истраживања* од 2006. године (М 24). Члан је међународних и домаћих научних и стручних удружења (Comparative Education Society of Europe; Balkan Society for Pedagogy and Education; Педагошко друштво Србије).

Као представник Одељења за педагогију и андрагогију била је члан Тима за промоцију Филозофског факултета у периоду од 2008-2011. године. Члан је одељењске Комисије за међународну сарадњу (од 2012.) и одељењски ЕСПБ координатор (од 2014.).

У свом досадашњем раду Вера Спасеновић је самостално или коауторски објавила преко 100 радова у монографијама, часописима и тематским зборницима или као саопштења са скупова међународног или националног значаја у изводима или целини. У последњих пет година, након избора у звање ванредног професора, Вера Спасенивић је објавила десет чланака у часописима ‒ један рад у категорији М23, 7 радова у категорији М24 и два рада у категорији М51 (од чега три самостално или као први аутор); два прилога у монографији међународног карактера (од којих у једном раду као први аутор) и два прилога у зборнику радова националног карактера; четири саопштења са скупа међународног значаја и осам са скупа националног значаја публикована у целини (у укупно пет радова као самостални или први аутор).

Посебно ћемо указати на значај проблематике и квалитет једног броја радова које је др Вера Спасеновић објавила у периоду након избора у звање ванредног професора.

У раду *Teacher professional development in the field of inclusive education: the case of Serbia* (коаутор Н. Матовић) разматра се питање оспособљености наставника за рад у инклузивним условима. Износе се резултати емпиријског истраживање, спроведеног са циљем да се утврди како наставници разредне и предметне наставе у Србији процењују властиту припремљеност за рад са децом са сметњама у развоју, допринос и ефекте појединих видова професионалног развоја њиховој оспособљености за рад у инклузивним условима, као и постојање евентуалних разлика у вези с тим питањима између ове две групе наставника. налази су показали да наставници процењују да су осредње припремљени за рад са децом са сметњама у развоју и да је допринос иницијалног образовања и похађања семинара у том домену веома скроман. Ефекти семинара се, према мишљењу наставника, превасходно огледају у проширивању теоријских знања, а мање у унапређивању потребних вештина и посебно промени ставова везаних за образовање деце са сметњама у развоју у редовној школи. У раду се дискутују могући разлози таквог стања и износе препоруке о могућностима унапређивања компетенција наставника за инклузивну праксу.

У раду *Дуално образовање: могућности, претпоставке и изазови остваривања* указује се да се многе државе, у настојању да унапреде организацију и начин функционисања средњег стручног образовања, ослоњају на искуства земаља које имају развијен дуални модел стручног образовања и обуке. Имајући у виду да се туђа решења не могу копирати, тј. директно преносити у средину чији је друштвено-економски и образовни контекст различит, у раду се разматрају могућности и претпоставке успешне примене дуалног образовања у земљама које се ослањају на туђи модел. Указује се, такође, на одређене изазове у остваривању дуалног образовања, који се истовремено могу разумети и као ограничавајуће околности за његово увођење и примену. Износи се став да је приликом реформисања средњег стручног образовања потребно прво сагледати стање и потребе у сопственом систему, а тек након тога треба пажљиво размотрити који елементи дуалног модела могу бити корисни за дати образовни систем и на који начин се они могу прилагодити да би се интегрисали у постојећи контекст.

Рад под називом *Диференцијација у обавезном образовању: компаративни преглед политика и пракси у европским земљама* посвећен је сагледавању различитих видова диренцијације у области образовања, којима покушава да се одговори на разлике у способностима и постигнућима међу ученицима у школском образовању. У раду се разматра да ли, када и како се остварује усмеравање и раздвајање ученика, било између различитих школа или унутар школе. С обзиром да међу одређеним школским системима постоје значајне сличности у погледу структуре и организације обавезног образовања, па и начина осваривања диференцијације, у раду се указује на специфичности остваривања диференцијације у току обавезног образовања у три групе земаља, односно даје се опис и анализа три различита модела која карактеришу одређене заједничке одлике у погледу примењених механизама диференцијације: германски, скандинавски и англосаксонски. У погледу ефеката диференцијације на једнакоправност у образовању, скандинавски модел се показује као веома успешан, док је у системима сврстаним у германски модел, праведност у образовању по правилу мање изражена.

Рад *Evaluation of School Education in Serbia*  (коаутори Е. Хебиб и З. Шаљић) посвећен је разматрању начина на који се спроводи евалуација на нивоу основношколског, средњошколског и високошколског образовања у Србији. Нагласак је стављен на приказ и анализу сегмената сложеног система евалуације школског образовања у оквиру којих су се током последње деценије десиле најзначајније промене. Приказ је праћен и освртом на проблеме и тешкоће на које се наилази у практичној примени евалуације школског образовања. У завршном делу текста указује се на претпоставке које је потребно обезбедити како би се евалуација користила као полазиште за унапређивање и развој квалитета школског образовања.

У тексту *Национално тестирање ученичких постугнућа: искуства европских земаља* (коаутори Е. Хебиб и З. Шаљић) пажња је усмерена на процењивање образовних постигнућа ученика, као један од битних механизама евалуације процеса и резулата школског рада, а тиме и квалитета деловања школског система у целини. У раду се даје преглед различитих врста националних тестирања/испита који се примењују у европским земљама, као и функције коју остварују. У циљу илустрације различитих начина спровођења националног испитивања обазовних постигнућа ученика, рад садржи и преглед праксе остваривања националног тестирања у три одабране земље ‒ Аустрији, Словенији и Данској, с посебним освртом на функцију, садржај, учесталост и начин коришћења резултата националних тестова/испита. Аутори закључују да већина европских школских система настоји да обезбеди објективне податке о образовним постигнућима ученика и да систематски прати резултате школског образовања путем ектерног тестирања, али и да је овај процес праћен бројним дилемама и отвореним питањима.

У раду *Програми обавезног образовања у европским земљама: основне одлике и правци промена* (коаутор Е. Хебиб) разматрају се основне одлике актуелних програма обавезног образовања у школским системима европских земаља. Пажња је посвећена сагледавању питања концепције, структуре и садржаја званичних програмских докумената које доносе просветне власти, а разматра се и питање програмске аутономије школе и наставника у креирању и реализацији програма наставног и школског рада у европским школским системима. Указује се на неке заједничке одлике, тј. сличности међу програмима образовања, али и на одређене специфичности, тј. разлике које се запажају међу школским системима. Приказ и анализа одлика програма образовања у европским земљама праћена је указивањем на тенденције и правце развоја у процесу програмирања наставног и школског рада.

На основу претходно датог кратког приказа одабраних радова објављених у периоду од последњих пет година може се закључити да др Вера Спасеновић у свом научном и истраживачком раду усмерава пажњу на проучавање веома значајних и актуелних питања из домена теорије школског образовања, као и праксе функционисања школе и школских система. Ослањајући се на савремена сазнања у области педагошке науке, али и примењујући на интердисциплинарни приступ у проучавању одабраних научних и стручних проблема аутор темељно и систематично врши анализу одабраних тема и аргументовано износи критички осврт на развијене приступе и концепте у домену теорије и праксе школског образовања.

\* \* \*

Др Вера Спасеновић у потпуности испуњава услове за избор у звање ванредног професора на основу законских одредби, одредби Статута Филозофског факултета, Критеријума за стицање звања на Универзитету у Београду и Правила о ближим условима за избор наставника и сарадника Филозофског факултета у Београду.

Укупним досадашњим научно-истраживачким и педагошким радом (обављеним теоријским и емпиријским радовима, ангажовањем на развоју наставе у оквиру предметне области Школска педагогија и студијског програма педагогије у целини) др Вера Спасеновић дала је значајан допринос развоју Школске педагогије као научне и академске педагошке дисциплине.

На основу свега претходно реченог, задовољство нам је да предлажемо Изборном већу Филозофског факултета у Београду да др Веру Спасеновић изабере у звање ванредног професора (поновни избор), за ужу научну област Школска педагогија, на период од пет година.

У Београду, 14. 09. 2018.

Комисија:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Емина Хебиб

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Недељко Трнавац

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Зорица Станисављевић Петровић